Марко Ганчев
Слово за топчетата

chitanka.info

Вече мисля сериозно да ходя до Индия. И то на свои разноски. Причината не е толкова влечението ми към древната индийска литература, колкото общопризнатото умение на някои индийски факири. Ще ги помоля да ме научат да спя върху дъска с гвоздеи. Тогава сигурно ще мога да спя и на легло от стъклени топчета. Защото засега това не ми се удава.

Често пъти, щом се тръшна по пижама на спалнята, предвкусвайки блаженството на покоя, скачам обратно с див рев и синини по гърба. Панчо пак е правил преброяване на колекцията си от стъклени топчета и е забравил няколко под одеялото.

— Къде е торбата с топчетата? Само на топчета ще ми стане! — викам аз и тършувам из къщи. Но не е толкова просто да се намери Панчовото съкровище.

— Поне да не ги брои на моето легло — въздъхвам съкрушен и като не мога да сторя друго, сядам да напиша едно стихотворение срещу голямата напаст на стъклените топчета:

Прадядо ни се прослави

с топчето си черешо̀во.

А сега какво направи

поколението ново?

Смята то да се прочуе

май със стъкленото топче.

Панчо, недостойно туй е.

Можеш ли ми каза копче?

Преписах стихотворението на чисто, вдигнах постелята на Панчовото легло и пъхнах листа така, че Панчо да го намери, прочете и се засрами.

Сутринта го поглеждам ехидно, а той нищо. Нула внимание. Явно, че младото поколение е заслужавало още по-силно бичуване от моя страна.

Вдигам завивките му и намирам стихотворението смачкано на топче. Панчо спал отгоре му, но хич не го и забелязал. Книжно топче…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.